අගවිනිසුරු ආචාර්ය ශිරානි බණ්ඩාරනායක මහත්මියට එරෙහි දෝෂාභියෝග වාර්තාව සම්බන්ධයෙන් තවදුරටත් සොයා බැලීම සඳහා ස්වාධීන කමිටුවක් පත් කිරීමට පියවර ගන්නා බව ජනාධිපති මහින්ද රාජපක්ෂ මහතා අවධාරණය කරයි.උත්තර සැපයිය යුත්තේ තම හදවතට පමණක් බව සඳහන් කළ ඒ මහතා තමන් කළ කාර්යය හරියාකාරව කළ බවට සෑහීමට පත්විය හැකිවිය යුතු බවද ඒ නිසාම මේ සම්බන්ධයෙන් තවදුරටත් සොයා බලන්න කටයුතු කරන බවද සඳහන් කරයි.මේ මඟින් තවදුරටත් ඒ පිළිබඳව සොයා බලන බවද එය පොතක පතක ලියවී නොමැති බවද සඳහන් කළ මහින්ද රාජපක්ෂ මහතා නීතියක් නොමැති නමුත් එය තමා සෑහීමට පත්වීම සඳහා කරන්නක් බවද කීයා සිටී.ජනාධිපතිවරයා මේ බව සඳහන් කළේ ශ්‍රී ලංකා වරලත් ගණකාධිකාරී ආයතනයේ නව බහු මහල් ගොඩනැඟිලි සංකීර්ණය විවෘත කිරීම නිමිත්තෙන් ඊයේ (11) පැවැති උත්සවය අමතමිනි.එහිදී වැඩිදුරටත් අදහස් දක්වමින් ජනාධිපතිවරයා සඳහන් කළේ අල්ලස් කොමිසම වෙත ගොස් පැමිණිලි කොට දෝෂාභියෝගයක් රැගෙන එන බවට ප්‍රචාරය කළ බවත් පසුව අදාළ දෝෂාභියෝගයට අත්සන් කොට පාර්ලිමේන්තුවට ඉදිරිපත්කළ බවත්ය.නමුත් එය කෙසේ හෝ පාර්ලිමේන්තුව වෙ‍ත ඉදිරිපත් කළ බව සඳහන් කළ ජනාධිපතිවරයා එයින් පසුව කමිටුවක් පත්කොට වාර්තාවක් නිකුත් කිරීම සිදුවන බවද දැන් එය පාර්ලිමේන්තුවේ පවතින බවද සඳහන් කළේය.දෝෂාභියෝගය පාර්ලිමේන්තු කමිටුවක් මගින් පරීක්ෂා කොට අවසන් බව පෙන්වාදුන් ඒ මහතා මසක් ගතවන තෙක් එහි ඇති කරුණු සම්බන්ධයෙන් කතාකළ නොහැකි බවද මසකට පසුව පාර්ලිමේන්තුවේදී විවාද කොට තීරණයක් ගනු ඇතැයිද ප්‍රකාශ කළේය.වෘත්තියෙන් නීතීඥයකු වශයෙන් මේ පිළිබඳව කණගාටුවන බව සඳහන් කළ ජනාධිපති මහින්ද රාජපක්ෂ මහතා අධිකරණය හෑල්ලුවට ලක් කිරීම සම්බන්ධයෙන් තමා විරුද්ධ වන බවද යම් පුද්ගලයකුගෙන් වරදක් සිදුවී නම් එය ප්‍රසිද්ධ නොවිය යුතු බවද පැවැසීය.මේ සම්බන්ධයෙන් ස්වාධීන කමිටුවක් තවදුරටත් ක්‍රියාත්මක වන බව පැවසූ ජනාධිපතිවරයා අදාළ සිද්ධිය සම්බන්ධයෙන් ක්‍රියාත්මක වීමට ප්‍රථම මේ කමිටුව හරහා සොයා බලන බවද සඳහන් කළේය.සමූපකාර හා අභ්‍යන්තර වෙළෙඳ ඇමැති ජොන්ස්ටන් ප්‍රනාන්දු, පාර්ලිමේන්තු මන්ත්‍රීවරුන් වන උදිත ලොකුබණ්ඩාර, රවී කරුණානායක, එම්.එච්.එම් අෂ්වර්, ශ්‍රී ලංකා මහ බැංකුවේ අධිපති අජිත් නිවාඩ් කබ්රාල්, ශ්‍රී ලංකා වරලත් ගණකාධිකාරී ආයතනයේ සභාපති සුජීව රාජපක්ෂ, උප සභාපති අර්ජුන හේරත් මහත්වරු ඇතුළු පිරිසක් මේ අවස්ථාවට එක්ව සිටියහ..